SEADUSANDLIKU RESOLUTSIOONI LISA

Euroopa Parlamendi avaldus välisrahastamisvahendite raames antava abi peatamise kohta

Euroopa Parlament märgib, et määrus (EL) 2021/947, millega luuakse naabruspoliitika, arengu- ja rahvusvahelise koostöö instrument „Globaalne Euroopa“, sisaldab üldist viidet abi peatamise võimaluse kohta, ilma et oleks täpsustatud sellise otsuse konkreetset alust. Sellist abi peatamist tuleks rakendada juhul, kui partnerriik ei järgi püsivalt demokraatia, õigusriigi või hea valitsemistava põhimõtteid, inimõigusi ja põhivabadusi või rahvusvaheliselt tunnustatud tuumaohutusstandardeid.

Euroopa Parlament märgib siiski, et erinevalt muudest geograafilistest koostööpiirkondadest nähakse naabruspiirkonna puhul erisätetega, eelkõige artikli 20 lõikega 2, ette suurem toetus kodanikuühiskonnale, konfliktide ennetamisele ja rahu kindlustamisele, inimestevahelistele kontaktidele, sealhulgas kohalike ametiasutuste vahelisele koostööle, toetusele inimõiguste parandamiseks või kriisiga seotud meetmeteks demokraatia, inimõiguste või õigusriigi põhimõtte tõsise või jätkuva halvenemise või konfliktiohu suurenemise korral. Euroopa Parlament on seisukohal, et sellist suuremat toetust tuleks eespool nimetatud piirkondadele anda ka siis, kui selline halvenemine leiab aset väljaspool naabruspiirkonda asuvates riikides, ning tuletab meelde, et eelkõige artikli 4 lõikega 5 nähakse ette, et temaatiliste programmide kaudu rakendatavaid meetmeid võib võtta ka siis, kui geograafiline programm on peatatud.

Euroopa Parlament on seisukohal, et nende rahastamisvahendite raames antava abi peatamine muudaks seadusandliku tavamenetluse kohaselt kokku lepitud üldist rahastamiskava. Kaasseadusandja ja eelarvepädeva institutsioonina on Euroopa Parlamendil seega sellise otsuse korral õigus kasutada täielikult oma eelisõigusi.

Euroopa Parlamendi avaldus nõukogu otsuse 2010/427/EL ja strateegilise koordineerimise kohta

Euroopa Parlament märgib, et nõukogu otsuse 2010/427/EL artiklis 9 sisalduvad viited liidu välistegevuse vahenditele on aegunud, ning on seetõttu seisukohal, et õigusselguse huvides tuleks kooskõlas Euroopa Liidu lepingu artikli 27 lõikes 3 sätestatud menetlusega seda artiklit ajakohastada, et võtta arvesse liidu välisabi rahastamisvahendeid, mida kohaldatakse mitmeaastase finantsraamistiku 2021–2027 kehtivuse ajal, nimelt naabruspoliitika, arengu- ja rahvusvahelise koostöö instrument „Globaalne Euroopa“, ühinemiseelse abi rahastamisvahend, tuumaohutusalase rahvusvahelise koostöö Euroopa instrument ning otsus ülemeremaade ja -territooriumide, sealhulgas Gröönimaa assotsieerimise kohta.

Euroopa Parlament kutsub komisjoni ja Euroopa välisteenistust üles looma strateegilise koordineerimisstruktuuri, mis koosneb kõigist asjaomastest komisjoni talitustest ja Euroopa välisteenistusest, et tagada sidusus, koostoime, läbipaistvus ja vastutus kooskõlas määruse (EL) 2021/947 (millega luuakse naabruspoliitika, arengu- ja rahvusvahelise koostöö instrument „Globaalne Euroopa“) artikliga 5.

Komisjoni avaldus Euroopa Parlamendiga naabruspoliitika, arengu- ja rahvusvahelise koostöö rahastamisvahendi „Globaalne Euroopa“ üle peetava geopoliitilise dialoogi kohta

Võttes arvesse Euroopa Liidu lepingu artiklis 14 sätestatud Euroopa Parlamendi poliitilise kontrolli funktsiooni, kohustub Euroopa Komisjon pidama kahe institutsiooni vahel kõrgetasemelist geopoliitilist dialoogi Euroopa Parlamendi ja nõukogu määruse (EL) 2021/947 (millega luuakse naabruspoliitika, arengu- ja rahvusvahelise koostöö rahastamisvahend „Globaalne Euroopa“) rakendamise üle. See dialoog peaks võimaldama vahetada teavet Euroopa Parlamendiga, kelle seisukohti naabruspoliitika, arengu- ja rahvusvahelise koostöö rahastamisvahendi rakendamise kohta võetakse täielikult arvesse.

Geopoliitilises dialoogis arutatakse enne programmidokumentide vastuvõtmist naabruspoliitika, arengu- ja rahvusvahelise koostöö rahastamisvahendi rakendamise üldisi suuniseid, sealhulgas programmitöö kohta, ning konkreetseid teemasid, nagu tekkivate probleemide ja prioriteetide reservi kasutamine või finantsvõimenduse kohaldamine, mis võib viia võimalike muutusteni rändele eraldatud vahendites või partnerriigile antava abi peatamiseni, kui partnerriik järjekindlalt ei järgi demokraatia, õigusriigi, hea valitsemistava, inimõiguste ja põhivabaduste austamise põhimõtteid.

Geopoliitiline dialoog on üles ehitatud järgmiselt:

i) kõrgetasemeline dialoog kõrge esindaja/asepresidendi ning rahvusvaheliste partnerluste, naabruspoliitika ja laienemise eest vastutavate volinike ja Euroopa Parlamendi vahel;

ii) alaline dialoog kõrgemate ametnike tasandil väliskomisjoni ja arengukomisjoni töörühmadega, et tagada kõrgetasemelise dialoogi piisav ettevalmistamine ja järelmeetmed.

Kõrgetasemeline dialoog toimub vähemalt kaks korda aastas. Üks koosolek võib langeda kokku aastaeelarve projekti esitamisega komisjoni poolt.

Komisjoni avaldus põhjenduste 50 ja 51 ning artikli 8 lõike 10 kohta

Piirkondlikud rände toetusprogrammid toetavad laiaulatuslikke, tasakaalustatud ja kohandatud partnerlusi asjaomaste päritolu- või transiidi- ja vastuvõtvate riikidega, järgides paindlikku innustavat lähenemisviisi ning kasutades koordineerimismehhanismi naabruspoliitika, arengu- ja rahvusvahelise koostöö rahastamisvahendi „Globaalne Euroopa“ raames. Vajaduse korral täiendatakse neid riigipõhiste programmide raames võetavate meetmetega.

Selleks et tagada nende vahendite kõige tõhusam ja mõjusam kasutamine kooskõlas liidu ja partnerriikide poliitiliste prioriteetidega, rakendab Euroopa Komisjon aktiivselt neid prioriteete, kasutades kõiki asjakohaseid liidu vahendeid, ning koordineerib tegevust koos liikmesriikidega sünkroniseeritud ja tõhusal viisil. Ta tagab, et Euroopa Parlamenti ja nõukogu teavitatakse põhjalikult ja korrapäraselt, et võimaldada arvamuste vahetamist.